Document ID: 32014R0978

VYKONÁVACIE NARIADENIE KOMISIE (EÚ) č. 978/2014
zo 16. septembra 2014,
ktorým sa mení nariadenie (EÚ) č. 165/2011, ktorým sa ustanovujú odpočty z určitých kvót makrely pridelených Španielsku na rok 2011 a nasledujúce roky z dôvodu nadmerného výlovu v roku 2010
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 105 ods. 1 a 2,
keďže:
(1)
V nariadení Komisie (EÚ) č. 165/2011 (2) sa stanovuje, že rybolovná kvóta na makrelu (Scomber scombrus) v zóne VIIIc, IX a X, vo vodách Únie zóny CECAF 34.1.1 (ďalej len „rybolovná kvóta na makrelu“) pridelená Španielsku na rok 2013 sa má znížiť o 8 126 ton.
(2)
V nariadení (EÚ) č. 165/2011 sa takisto stanovuje, že rybolovná kvóta na makrelu, ktorá sa môže prideliť Španielsku na rok 2015 a v prípade potreby na nasledujúce roky, sa má znížiť o 9 747 ton.
(3)
Španielsko 19. februára 2014 informovalo Komisiu, že svoju rybolovnú kvótu na makrelu na rok 2013 úplne nevyužilo a požiadalo Komisiu o zohľadnenie nevyužitej tonáže na účely náhrady za nadmerný lov makrely v roku 2010 podľa nariadenia (EÚ) č. 165/2011. Nevyužité množstvo predstavuje 4 158 ton.
(4)
Španielsko však požiadalo v súlade s článkom 4 ods. 2 nariadenia Rady (ES) č. 847/96 (3), aby sa v rámci limitov uvedeného nariadenia časť jeho rybolovnej kvóty na makrelu na rok 2013 zadržala a presunula do nasledujúceho roka.
(5)
Vykonávacím nariadením Komisie (EÚ) č. 520/2014 (4) sa 2 022 ton nevyužitej rybolovnej kvóty na makrelu pridelenej Španielsku na rok 2013 presunulo na rok 2014. Zostatok nevyužitej tonáže na rok 2013 teda predstavuje 2 136 ton.
(6)
Na účely prepracovania odpočtov podľa nariadenia (EÚ) č. 165/2011 zmeneného nariadením (EÚ) č. 976/2012 (5) by sa malo použiť množstvo na úrovni 2 136 ton. Toto množstvo by sa malo pripočítať k odpočtu za rok 2013, čo celkovo predstavuje 10 262 ton, a súčasne by sa malo odčítať od odpočtu za nasledujúce roky.
(7)
Španielsko 8. mája 2014 požiadalo o odpočítanie nevyužitej tonáže od odpočtu za rok 2014. Táto požiadavka je v súlade so odôvodnením 7 uvedeným v nariadení (EÚ) č. 165/2011. Nariadenie (EÚ) č. 165/2011 zmenené nariadením (EÚ) č. 976/2012 by sa preto malo zodpovedajúcim spôsobom zmeniť.
(8)
Úprava obmedzení výlovu Španielska v dôsledku tohto nariadenia ovplyvňuje hospodársku činnosť a plánovanie rybolovnej sezóny plavidiel Španielska, a preto by toto nariadenie malo nadobudnúť účinnosť ihneď po jeho uverejnení,
PRIJALA TOTO NARIADENIE:
Článok 1
Príloha k nariadeniu (EÚ) č. 165/2011 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. septembra 2014

Labels: 20
11
18
6